text: РЕШЕНИЕ № 1413/2013/EC НА СЪВЕТА
  от 17 декември 2013 година
  за изменение на Решение 2002/546/ЕО по отношение на неговия срок на прилагане
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз и по-специално член 349 от него,
  като взе предвид предложението на Европейската комисия,
  след предаване на проекта на законодателен акт на националните парламенти,
  като взе предвид становището на Европейския парламент (1),
  в съответствие със специална законодателна процедура,
  като има предвид, че:
  (1)
  С Решение 2002/546/ЕО на Съвета (2) на Испания се разрешава да прилага освобождаване от данък или данъчни облекчения в рамките на режима на данък, известен като „Arbitrio sobre Importaciones y Entregas de Mercancías en las Islas Canarias“ (наричан по-долу „AIEM“), за определени продукти, произведени на Канарските острови. В приложението към същото решение се съдържа списък на продуктите, за които може да се прилага освобождаването от данък и данъчните облекчения. Разликата в данъчното облагане на продуктите, произведени на Канарските острови, и това на останалите продукти не може да надхвърля 5, 15 или 25 процентни пункта в зависимост от конкретния продукт.
  (2)
  Освобождаването от данък и данъчните облекчения в рамките на режима AIEM водят до диференцирано данъчно облагане, което облагодетелства местното производство на някои продукти. Това представлява държавна помощ, която изисква одобрението на Комисията.
  (3)
  Първоначалният срок на прилагане на Решение 2002/546/ЕО беше до 31 декември 2011 г. Решение 2002/546/ЕО беше изменено в края на 2011 г. с Решение 895/2011/ЕС на Съвета (3), като срокът за прилагането му беше удължен до 31 декември 2013 г. въз основа на констатацията на Комисията за продължаващото наличие на особена структурна социална и икономическа ситуация на Канарските острови, която е утежнена от особени неблагоприятни фактори, посочени в член 349 ДФЕС, и обосновава допускането на пълно освобождаване или частично намаляване на данъка AIEM за списък с продукти, произведени в най-отдалечените региони.
  (4)
  Предвид продължаващото наличие на тази особена структурна социална и икономическа ситуация на Канарските острови е необходимо срокът на прилагане на Решение 2002/546/ЕО да бъде допълнително удължен.
  (5)
  На 28 юни 2013 г. Комисията прие Насоки за регионалната помощ за периода 2014-2020 г., в които се определя как между 2014 г. и 2020 г. държавите членки могат да предоставят помощ на дружества в подкрепа на развитието на региони на Съюза, които се намират в неблагоприятно положение. Посочените насоки, които ще влязат в сила на 1 юли 2014 г., са част от по-мащабна стратегия за модернизиране на контрола върху държавните помощи, имаща за цел насърчаване на растежа в рамките на единния пазар чрез поощряване на по-ефективни мерки за помощ и насочване на действията на Комисията по осигуряване на изпълнението към случаите, които оказват най-голямо въздействие върху конкуренцията.
  (6)
  Следователно е целесъобразно срокът за прилагане на Решение 2002/546/ЕО да бъде удължен с шест месеца, така че изтичането му да съвпадне с датата на влизане в сила на Насоките за регионалната помощ за периода 2014 - 2020 г.
  (7)
  Решение 2002/546/ЕО следва да бъде съответно изменено.
  (8)
  Предвид неотложната необходимост от удължаване на срока на действие на Решение 2002/546/ЕО преди края на 2013 г. следва да се допусне изключение от прилагането на срока от осем седмици по член 4 от Протокол № 1 относно ролята на националните парламенти в Европейския съюз, приложен към Договора за Европейския съюз и към Договора за функционирането на Европейския съюз,
  ПРИЕ НАСТОЯЩОТО РЕШЕНИЕ:
  Член 1
  В първо изречение на член 1, параграф 1 от Решение 2002/546/ЕО датата „31 декември 2013 г.“ се заменя с „30 юни 2014 г.“.
  Член 2
  Настоящото решение влиза в сила в деня на приемането му.
  Член 3
  Адресат на настоящото решение е Кралство Испания.
  Съставено в Брюксел на 17 декември 2013 година.